《定兴道中遇张叔举翎检讨同年典试陕西回京》
清代·李骥元

父没不扶归，母老不侍旁。积此万古恨，饥驱游他乡。

南风蒸六月，客子汴梁歇。西风下太行，艰险磨瘦骨。

瘦骨不自恕，云飘海东去。回忆北堂萱，意马索难驭。

君归步金銮，天颜为之欢。愿一见吾母，言骥身平安。

家远知自爱，天寒知著裳。勿为游子念，倚闾朝暮望。

作者简介：清四川绵州人，字凫塘。李调元弟。乾隆四十九年进士，授编修。后迁左春坊左中允，入直上书房，以劳瘁卒官，年四十五。诗学东坡。有《云栈诗稿》。